作者:唐珏
標題:摸魚兒
內容:漸滄浪、凍痕消盡。瓊絲初漾明鏡。鮫人夜翦龍髯滑，織就水晶簾冷。鳧葉淨。最好似、嫩荷半卷浮倩影。玉流翠凝。早枯豉融香，紅鹽和雪，醉齒嚼清瑩。功名夢，曾被秋風喚醒。故人應動高興。悠然世味渾如水，千里舊懷誰省。空對景。奈回首、姑蘇臺畔愁波暝。煙寒夜靜。但只有芳洲，蘋花共老，何日泛歸艇。